**Se-nalță-n visare țărâna**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răsună-n zăvoaie cântarea

Şi plaiul îşi tremură lanul,

În spice se-adună savoarea

De pâine dospită. Bâtlanul,

Păşeşte cu graţie-n căutare

De hrană prin mlaştina rece,

Pădurea foşneşte mai tare,

Când vântul prin plete îi trece,

Nectarul livezilor curge,

În cupele-ntinse spre zare,

În noapte regina îşi plânge

Mireasma, ce-n rouă dispare,

Corola de floare adună

În alb, puritatea divină,

Străluce sub raza de lună

Şi greierul cântă-n grădină,

Feeric tablou, când mioare,

Pasc iarba mănoasă şi verde,

Nostalgic, văd lâna-n fuioare,

Când turma în zare se pierde,

Trozneşte în sobă butucul,

Motanul îşi toarce visarea,

Străjer lângă casă e nucul

Şi cumpăna-şi udă căldarea,

Un scrâşnet de roată se-aude

Şi boii mugesc pe-nserate,

Nori albi se întrec ca să ude,

Dogoarea din colţuri uitate,

Brotacul mai sparge tăcerea,

În noaptea frivolă şi rece,

Creaţia-şi arată puterea

În timpul ce tainic se trece,

Iar eu, într-un capăt de lume,

Stau singur cu gându-n visare,

Mă văd iar un prunc fără nume,

Ce-aşteaptă un Soare-răsare,

Tânjesc după faguri de miere,

Pelinul e sarea-n bucate,

Credinţa mi-e dulcea putere

Şi rodul în tot şi în toate,

Pe uliţa-ngustă aşteaptă,

În colbul ce-mi este şi vatră,

Un câine flămând şi în şoaptă,

Îl chem, îi vorbesc, el îmi latră,

Dar vede că-s singur, gândeşte:

"Mi-e frate, e singur ca mine!"

Şi prinde curaj, se-aciuieşte,

Adoarme, visând cu suspine,

Pe aripi smolite de noapte,

Se-nalţă-n visare ţărâna,

Grădină, un pom, mere coapte

Şi-n zare, sub geană, Lumina.

10/07/13, Sînpetru Mare, TM-Lucica Boltasu